CSLฟันธงปีนี้กำไรต่อหุ้น 0.50 บาท
CSLฟันธงปีนี้กำไรต่อหุ้น 0.50 บาท มั่นใจแจกปันผลมากว่าปีก่อนที่ 0.41 บาท เหตุควบคุมต้นทุนค่าใช้จ่ายดีขึ้น ปีหน้าลงทุน 100 ล้าน เน้นแปลงโฉมสมุดหน้าเหลืองสู่ระบบออนไลน์
11 พ.ย. 2553

CSLฟันธงปีนี้กำไรต่อหุ้น 0.50 บาท มั่นใจแจกปันผลมากว่าปีก่อนที่ 0.41 บาท เหตุควบคุมต้นทุนค่าใช้จ่ายดีขึ้น ปีหน้าลงทุน 100 ล้าน เน้นแปลงโฉมสมุดหน้าเหลืองสู่ระบบออนไลน์
นายอนันต์ แก้วร่วมวงศ์ กรรมการผู้จัดการ บริษัท ซีเอส ล็อกซอินโฟ(CSL) คาดว่า ปีนี้บริษัทจะมีกำไรสุทธิต่อหุ้นที่ประมาณ 0.50 บาท จากเดิมที่เคยคาดไว้ไม่ต่ำกว่า 0.40 บาทต่อหุ้น เนื่องจากมีสัดส่วนกำไรจากธุรกิจโมบายล์คอนเทนท์ดีขึ้น เนื่องจากบริษัทมุ่งเน้นการทำกำไรขั้นต้นและกำไรสุทธิมากกว่ายอดขาย  ประกอบกับมีการบริหารและควบคุมต้นทุน-ค่าใช้จ่ายอย่างต่อเนื่อง
"มั่นใจว่าปีนี้จะสามารถจ่ายปันผลมากกว่าปีก่อนที่ 0.41 บาทต่อหุ้นได้ เพราะปีนี้จ่ายปันผลระหว่างกาลไปแล้ว0.25 บาท ซึ่งผลประกอบการยังดีต่อเนื่องก็น่าจะจ่ายกว่าปีก่อนได้"
อย่างไรก็ดี  ปีหน้าบริษัทตั้งงบลงทุนไว้ที่ 100 ล้านบาท แม้จะเท่ากับงบลงทุนปีนี้ แต่ส่วนใหญ่จะไปลงทุนในธุรกิจผู้ให้บริการอินเตอร์เนต (ISP) และในธุรกิจสมุดหน้าเหลืองเพิ่มขึ้นเพราะจะเป็นการเปลี่ยนโฉมครั้งใหญ่ที่เข้าสู่ระบบออนไลน์มากขึ้น  และอนาคตจะเป็นการเชื่อมต่อข้อมูลไปกับธุรกิจของวัฏฏะได้ด้วย
ทั้งนี้ บริษัทจะปรับปรุงรูปแบบผลิตภัณฑ์สมุดหน้าเหลืองออนไลน์ ซึ่งจะผนวกกับสื่อสิ่งพิมพ์หน้าเหลืองเพื่อเพิ่มมูลค่าให้กับผู้ลงโฆษณา ซึ่งจะเพิ่มอัตราการใช้และการเข้าถึงข้อมูลทจากทุกช่องทางที่เป็นไปได้ทั้งหมด ได้แก่ เว็บไซต์ โทรศัพท์มือถือ และบริการข้อมูลทางเสียงผ่านระบบโทรศัพท์ ซึ่งคาดว่าจะวางระบบและเห็นผลชัดเจนภายใน 3-4 เดือนข้างหน้า หรือประมาณสิ้นไตรมาส 1 ปีหน้า